1. ปัจจัยความเสี่ยง

  (1) ภาวะเศรษฐกิจ

  การฟื้นตัวของธุรกิจก่อสร้างในปี 2545
  คงมีแรงผลักดันที่สำคัญมาจากโครงการก่อสร้างภาคเอกชน
  ซึ่งคาดว่าหากมีปัจจัยบวกด้านการฟื้นตัวของเศรษฐกิจทั้งภายในและภายนอกประเทศ
  จะส่งผลให้การลงทุนภาคเอกชนในการก่อสร้างขยายตัวทุกประเภท
  อย่างไรก็ตามการลงทุนโครงการของภาครัฐจะเป็นปัจจัยหลักที่จะเป็นตัวชี้นำสภาวะการฟื้นตัวของธุรกิจก่อสร้างโดยรวมในปีนี้
  ซึ่งหากรัฐบาลไม่ผลักดันโครงการลงทุนเพิ่มเติม
  คาดว่าเศรษฐกิจในธุรกิจก่อสร้างจะยังคงหดตัวต่อไป
  แต่ถ้ารัฐบาลมีการผลักดันโครงการที่สำคัญโดยไม่ให้ระดับการลงทุนตกต่ำลงไปกว่าปีก่อนหน้า
  จะช่วยส่งเสริมให้เศรษฐกิจในธุรกิจก่อสร้างอาจมีการขยายตัวได้ถึงร้อยละ 4 ในปี 2545

(2) ด้านนโยบายการเงิน

เนื่องจากการดำเนินธุรกิจการก่อสร้างนั้นจำเป็นต้องใช้เงินทุนหมุนเวียนเป็นจำนวนมากจึงต้องพึ่งพิงเงินกู้จากสถาบันการเงินค่อนข้างสูง
และมีความอ่อนไหวต่อการเปลี่ยนแปลงของอัตราดอกเบี้ยสูงมาก
นอกจากนี้การที่ธนาคารแห่งประเทศไทย
มักจะใช้มาตรการจำกัดสินเชื่อเฉพาะด้านในการแก้ไขปัญหาความไร้เสถียรภาพทางเศรษฐกิจและมักจัดให้ธุรกิจอสังหาริมทรัพย์
รวมอยู่ในกิจการที่ “ไม่ก่อให้เกิดผลผลิต”
ยิ่งทำให้ธุรกิจการก่อสร้างเป็นธุรกิจที่ได้รับผลกระทบจากการดำเนินนโยบายการเงินมากกว่าธุรกิจอื่น
ๆ

(3) ด้านกฎระเบียบของราชการ

เนื่องจากความล่าช้า และการปรับเปลี่ยนไม่ทันกับสถานการณ์ เช่นสัญญาแบบปรับราคาได้ (ค่า K)
ที่ใช้สูตรในการคำนวณไม่สอดคล้องกับสถานการณ์ที่เป็นจริง
ทำให้ผู้รับเหมาไม่ได้รับเงินชดเชยในอัตราที่ควร
นอกจากนี้ความล่าช้าในขั้นตอนพิจารณาอนุญาตก่อสร้างและต่อเติมอาคาร
ความล่าช้าในการเวนคืนที่ดินเพื่อการก่อสร้างโครงการภาครัฐ
ความล่าช้าในการจ่ายเงินชดเชยค่าก่อสร้าง
ตลอดจนการไม่ส่งคืนหนังสือสัญญาค้ำประกันภายในระยะเวลาที่กำหนด
ล้วนเป็นอุปสรรคต่อการดำเนินงานและเป็นการเพิ่มต้นทุนแก่ผู้รับเหมาก่อสร้าง

  (4) ความคืบหน้าในการปรับโครงสร้างหนี้

  แผนฟื้นฟูกิจการของบริษัทได้รับมติรับรองจากที่ประชุมเจ้าหนี้ในวันที่ 12 กุมภาพันธ์ 2544
  โดยเจ้าหนี้ที่ลงมติรับรองแผนคิดเป็นมูลหนี้ร้อยละ 80.0 ของเจ้าหนี้ที่มีสิทธิและมาออกเสียง
  และศาลล้มละลายกลางได้มีคำสั่งรับรองแผนและแต่งตั้งผู้บริหารแผนเมื่อวันที่ 30 มีนาคม 2544

  ปัจจุบันบริษัทได้ดำเนินการลดทุนจดทะเบียนเรียกชำระแล้วลงในอัตรา 100 หุ้นเดิมเหลือ 1
  หุ้นใหม่และได้ดำเนินการเพิ่มทุนใหม่เป็น 400,000,000 บาท หรือ 40,000,000 หุ้น
  ปัจจุบันบริษัทมีทุนจดทะเบียนชำระแล้วจำนวน 350,393,960 บาท โดยได้ขายหุ้นเพิ่มทุนจำนวน
  300,000,000 บาท หรือ 30,000,000 หุ้น ให้กับบริษัท ริชชี่ เวนเจอร์ โฮลดิ้งส์ จำกัด
  ทำให้มีสัดส่วนการถือครองหุ้นร้อยละ 85.62 ทั้งนี้สัดส่วนการถือครองหุ้นของบริษัท ริชชี่
  เวนเจอร์ โฮลดิ้งส์ จำกัด จะลดลงเหลือร้อยละ 75
  เมื่อบริษัทได้ดำเนินการแปลงหนี้เป็นทุนของเจ้าหนี้กลุ่ม 6 กลุ่ม 7 และกลุ่ม 9 ครบถ้วนแล้ว
  อีกทั้งบริษัทยังได้ดำเนินการชำระหนี้งวดแรกให้กับเจ้าหนี้ทุกกลุ่มแล้ว
  และการชำระหนี้ยังคงเป็นไปตามแผนฟื้นฟูกิจการที่ได้รับการรับรองจากศาลล้มละลายกลางทุกประการ

(5) เหตุแห่งการเพิกถอน

  บริษัทได้พยายามแก้ไขเหตุแห่งการเพิกถอนโดยได้กำหนดแผนฟื้นฟูกิจการของบริษัทไว้อย่างเคร่งครัด
  และการดำเนินการตามแผนฟื้นฟูกิจการได้ส่งผลให้สามารถแก้ไขผลประกอบการขาดทุนต่อเนื่องและส่งผลให้บริษัทมีส่วนของผู้ถือหุ้นเป็นบวก
  และมีคุณสมบัติเป็นไปตามคุณสมบัติของบริษัทจดทะเบียนที่ตลาดหลักทรัพย์กำหนด

  ตามที่ปรากฏตามงวดบัญชีงวดสิ้นปี สิ้นสุด 30 มิถุนายน 2545 บริษัทมีผลประกอบการกำไรสุทธิ
  8,438,973,067 บาท (ทั้งนี้เป็นผลมาจากการปรับปรุงโครงสร้างหนี้ตามแผนเป็นหลัก)
  และมีส่วนของผู้ถือหุ้น 114,663,073 บาท โดยมีทุนจดทะเบียน 400,000,000 บาท
  และทุนจดทะเบียนชำระแล้ว 350,393,960 บาท รวมถึงมีทรัพย์สินรวม 962,387,068 บาท

(6) ความเสี่ยงในการเรียกเก็บเงินจากลูกหนี้ของบริษัทและบริษัทย่อย

  จากสภาวะเศรษฐกิจตกต่ำที่ผ่านมา
  ทำให้ทางบริษัทไม่สามารถที่จะเรียกเก็บหนี้จากกลุ่มลูกหนี้ที่เป็นโครงการเก่าได้
  ซึ่งลูกหนี้กลุ่มนี้ทั้งหมดเป็นโครงการที่เป็นของเอกชน
  โดยส่วนใหญ่เป็นโครงการเกี่ยวเนื่องกับกลุ่มพัฒนาอสังหาริมทรัพย์
  ซึ่งเป็นส่วนที่ได้รับผลกระทบจากสภาวะเศรษฐกิจตกต่ำมากที่สุด

  ในการเก็บหนี้ของกลุ่มนี้ทางบริษัทได้ทำการเร่งรัดการเก็บหนี้ให้มากที่สุด ซึ่งรวมทั้งการใช้
  มาตรการทางกฎหมาย
  หนี้ที่ค้างชำระอยู่ในส่วนนี้บริษัทคาดว่าโอกาสในการเรียกเก็บหนี้ทั้งจำนวนได้เป็นไปได้ยากถึงแม้จะสามารถเก็บมาได้ก็จะเป็นทรัพย์สินในโครงการมากกว่าจะเป็นเงินสด
  ทั้งนี้บริษัทได้สำรองเผื่อหนี้สูญในส่วนนี้ไว้เต็มจำนวนแล้ว

  สำหรับโครงการที่อยู่ระหว่างการก่อสร้างในปัจจุบัน
  ส่วนใหญ่แล้วทางบริษัทยังสามารถเก็บเงินจากเจ้าของโครงการได้เป็นปกติ

(7) ความเสี่ยงที่อาจมีต่อการดำเนินงานต่อเนื่องของบริษัทในเครือ

  จากการที่บริษัทประสบปัญหาสภาพคล่องจนเป็นเหตุให้ต้องเข้าสู่ขบวนการฟื้นฟูกิจการในปัจจุบันนี้
  อาจส่งผลกระทบต่อการดำเนินงานต่อบริษัทในเครือทั้งในและต่างประเทศได้ ดังนี้

1)  แผนฟื้นฟูกิจการระบุว่าบริษัทจะต้องขายเงินลงทุนหรือทรัพย์สินที่ไม่ก่อให้เกิดรายได้ออกไป
    ทำให้ความช่วยเหลือจากบริษัทต้องยุติลง

2)  ภาระเงินให้กู้ยืมและเงินทดรองแก่กิจการที่เกี่ยวข้องตามที่ปรากฏในงบการเงินจำนวน 35.39
    ล้านบาท อยู่ในระหว่างการติดตามทวงถามและเร่งรัดการชำระเร็ว

3)  ภาระค้ำประกันต่างๆ ที่มีต่อกัน
    ทั้งนี้ภาระค้ำประกันที่บริษัทได้ค้ำประกันต่อบริษัทในเครือทั้งหมดได้เกิดขึ้นก่อนที่บริษัทจะเข้าสู่แผนฟื้นฟูกิจการ
    ทำให้เจ้าหนี้เหล่านั้นได้ขอรับชำระหนี้มาในแผนฟื้นฟูกิจการและได้จัดให้เป็นเจ้าหนี้กลุ่ม 9
    ตามแผนฯ ซึ่งมีแผนรองรับภาระหนี้ดังกล่าวตามรายละเอียดที่ปรากฏตามแผนฯ
    และปรากฏในงบการเงินงวดนี้ แล้ว

4)  กรณีที่บริษัทในเครือมีความต้องการเพิ่มทุนเพื่อขยายกิจการหรือเพิ่มสภาพคล่องนั้น
    จะทำให้สัดส่วนการถือหุ้นของบริษัทในบริษัทในเครือลดลง
    เนื่องจากบริษัทไม่มีนโยบายในการลงทุนเพิ่มในบริษัทในเครือ

5)  ความช่วยเหลือจัดหางานระหว่างกัน
    จะลดน้อยลงเนื่องมาจากการขาดสภาพคล่องของบริษัทและบริษัทในเครือเอง

6)  การดำเนินงานของบริษัทในเครือแต่ละบริษัทจะต้องพึ่งพาความสามารถในการดำเนินงานของตนเองเป็นหลักมากขึ้น
    ส่วนการดำเนินงานของบริษัทในลักษณะครบวงจรก็จะเป็นเรื่องที่ทำได้ลำบากมากขึ้นเนื่องจากมีบริษัทในเครือหลายบริษัทที่อาจหยุดหรือถึงขั้นต้องปิดกิจการไป
    เนื่องจากไม่สามารถแก้ปัญหาสภาพคล่องได้
    แต่บริษัทได้มีนโยบายรองรับโดยการหาพันธมิตรที่มีความสามารถเฉพาะด้าน
    โดยเฉพาะด้านที่บริษัทขาดเครื่องมือและอุปกรณ์ หรือขาดความถนัดเข้ามารับงานในส่วนนั้นๆ
    แทนบริษัทในเครือที่มีปัญหา

(8) ความเสี่ยงในเรื่องอัตราแลกเปลี่ยนเงินตราต่างประเทศ

  ตามแผนฟื้นฟูกิจการรายการที่เป็นเงินตราต่างประเทศแปลงค่าเป็นเงินบาท
  โดยใช้อัตราแลกเปลี่ยน ณ วันที่เกิดรายการ
  ส่วนสินทรัพย์และหนี้สินที่เป็นเงินตราต่างประเทศคงเหลือ ณ
  วันที่ในงบดุลแปลงค่าโดยใช้อัตราแลกเปลี่ยน ณ วันนั้น
  ตามอัตราอ้างอิงที่กำหนดโดยธนาคารแห่งประเทศไทย
  กำไรหรือขาดทุนจากการแปลงค่าแสดงในงบกำไรขาดทุน